
Comisia pentru buget, finanţe şi bănci

Bucureşti,    27.08.2003  

Nr. 22/254

Biroul Permanent

al

Camerei  Deputaţilor

Vă înaintăm, alăturat, raportul asupra propunerii legislative privind accelerarea fluxurilor monetare în economia naţională, cu care comisia noastră a fost sesizată în fond cu adresa Biroului Permanent nr.282 din 5 mai 2003.

PREŞEDINTE,

Prof. dr. Florin Georgescu

Comisia pentru buget, finanţe şi bănci

Bucureşti   27.08.2003

Nr.22/254

RAPORT

asupra propunerii legislative privind accelerarea fluxurilor monetare în economia naţională
Cu adresa nr.282 din 5 mai 2003, Biroul Permanent, conform art.89 din Regulamentul Camerei Deputaţilor, a sesizat, pentru examinare şi avizare în fond, Comisia pentru buget, finanţe şi bănci cu propunerea legislativă privind accelerarea fluxurilor monetare în economia naţională.
La întocmirea raportului s-a avut în vedere punctul de vedere al Guvernului, precum şi avizul Consiliului Legislativ.

La lucrările comisiei au participat 20 deputaţi, din totalul de 25 membri ai comisiei.

In urma examinării propunerii legislative privind accelerarea fluxurilor monetare în economia naţională, în şedinţa din 27 august 2003, comisia a hotărât, cu unanimitate de voturi, respingerea, din următoarele considerente:

- în conformitate cu prevederile art.23 din Legea nr.101/1998 privind Statutul Băncii Naţionale a României „Banca Naţională a României emite reglementări generale privind instrumentele de plată, coordonează şi supraveghează sistemele de plăţi de interes naţional şi stabileşte măsurile necesare pentru prevenirea şi eliminarea oricărei situaţii care periclitează buna funcţionare a sistemelor de plăţi”;

- prin intrarea în vigoare a Regulamentului Băncii Naţionale a României nr.1/16.01.2002 privind sistemul de transfer de fonduri de mare valoare au fost micşorate circuitele aferente plăţilor de mare valoare, aceeaşi tendinţă manifestându-se, conform evaluărilor Băncii Naţionale a României şi pentru plăţile de mică valoare. De asemenea, Banca Naţională a României şi Ministerul Finanţelor Publice se află în faza de definitivare a unei convenţii privind operaţiunile de transfer de fonduri şi decontări ale Trezoreriei Statului, urmărindu-se, astfel, alinierea acestora la principiile aplicabile instituţiilor de credit;

- menţionăm că este în curs de derulare Proiectul Phare nr. RO 005.02 aprobat prin Ordonanţa Guvernului nr.51/2001 pentru ratificarea memorandumului de finanţare dintre Guvernul României şi Comisia Europeană referitor la Programul Naţional Phare 2000 (RO 0004-RO 007), semnat la Bucureşti la 6 noiembrie 2000, pentru care Banca Naţională a României are calitatea de agenţie de implementare şi prin care s-a stabilit atât bugetul care se alocă pentru achiziţionarea infrastructurii tehnice (hardware, software, reţea de comunicaţie securizată) cât şi acordarea de asistenţă tehnică pentru implementarea sistemului şi pentru furnizarea de programe de instruire;

- în vederea eficientizării plăţilor fără numerar, Banca Naţională a României a demarat un amplu proces de modernizare a sistemului actual, urmând ca, din anul 2004, să fie implementat sistemul electronic de plăţi, fapt ce va conduce la accelerarea transferului fondurilor.


Prezenta propunere legislativă face parte din categoria legilor ordinare.

PREŞEDINTE,

Prof. dr. Florin Georgescu
SECRETAR,

Dr. Daniel Ionescu

          Experţi parlamentari:

          Popescu Luminiţa

          Titirişcă Vilma

